**Sonet marin**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oglindă albastră, sau zbucium intens,

Zâmbind prin dantele de val, sau ursuză,

O simți cum cunoașterii vii se refuză,

Sub straiul misterelor sale, imens.

Și vuietul tainic ne pare o scuză

Privind refractările ei fără sens,

Sau poate că-n vălul secretelor,dens,

Se simte ea însăși adesea confuză.

Abis de enigme țesute în larg,

Ne pare că-n urletul ei are ură

Când valuri în stâncile vieții se sparg;

Dar peste primejdii și-a lor mugitură

Se-nalță măreț al speranței catarg

Căci, Doamne, Tu zisu-i-ai: „Taci! Fără gură!”

Eforie Nord, 15 august 2015